***Муниципаль тур***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

ТАТАР ТЕЛЕННӘН ОЛИМПИАДА БИРЕМНӘРЕНЕҢ

**ҖАВАПЛАРЫ**

(2021-2022 нче уку елы)

**5 нче сыйныф**

**Үткәрү вакыты – 120 минут**

**Максималь балл – 52**

**I. Тестлардан дөрес җавапны билгеләгез.**

1. Нечкә сузыклардан гына торган сүзне билгеләгез. **(2 балл)**

а) *яфрак*;

ә) *телевизор*;

**б) *бәйрәм*;**

в) *төньяк*.

2. Яңгырау тартык авазны билгеләгез. **(2 балл)**

а) [с];

ә) [ш];

б) [ч];

**в) [ң].**

3. Авазга караганда хәреф саны күбрәк булган сүзне билгеләгез. **(2 балл)**

а) *яшьлек*;

**ә) *кәгазь*;**

б) *төньяк*;

в) *егет*.

4. Синонимнардан торган рәтне билгеләгез. **(2 балл)**

**а) *баллы, татлы*;**

ә) *киң, тар*;

б) *карга, карга*;

в) *озын, кыска*.

5. Ясалма сүзне билгеләгез. **(2 балл)**

**а) *тозлы*;**

ә) *күлмәк*;

б) *түшәм*;

в) *сандык*.

6. Ялгызлык исемен билгеләгез. **(2 балл)**

а) *шәһәр*;

ә) *юлбарыс*;

**б) *Әмирхан*;**

в) *кура җиләге*.

7. Нокталар урынына куела торган кушымчаны билгеләгез. **(2 балл)**

*Юләр****...*** *акыл кирәкми.* (Мәкаль)

а) *-нең*;

**ә) *-гә*;**

б) *-не*;

в) *-дә*.

8. Характерны белдерә торган сыйфатны билгеләгез. **(2 балл)**

а) *баллы*;

ә) *зәңгәр*;

б) *зур*;

**в) *куркак*.**

9. Киләчәк заман хикәя фигыль кулланылган мәкальне билгеләгез. **(2 балл)**

а) *Ил эче – алтын бишек.*

ә) *Аз сөйлә, күп эшлә.*

**б) *Тырышкан табар, ташка кадак кагар.***

в) *Һөнәр ашарга сорамый, үзе ашата.*

10. Җөмләнең иясе дөрес күрсәтелгән рәтне билгеләгез. **(2 балл)**

*Майсыз коймак табага ябыша.* (Мәкаль)

а) *майсыз*;

**ә) *коймак*;**

б) *табага*;

в) *ябыша*.

**II. Башыгызны эшләтегез.**

**Җавап:** мәсәлән,*бал-баз-боз-тоз* **(2 балл)**

**III. Теоретик бирем.**

Нокталар урынына тиешле сүзләрне өстәп языгыз. **(10 балл)**

*Татар телендә 28* ***тартык*** *аваз бар.* ***Сузык*** *авазлар иҗек ясыйлар. Нечкә сузыклардан торган сүзләргә* ***нечкә*** *кушымча ялгана. Сүзләрнең мәгънәләре* ***аңлатмалы*** *сүзлекләрдә күрсәтелә.* ***Кушма*** *сүзләр кушылып языла. Сан ачыклап килгән исем* ***саналмыш*** *дип атала. Зат алмашлыклары берлек һәм* ***күплек*** *санда була. Сыйфатларның* ***чагыштыру*** *дәрәҗәсе -рак/-рәк кушымчалары белән күрсәтелә. Хикәя фигыльләр хәзерге,* ***үткән*** *һәм* ***киләчәк*** *заманда кулланыла.*

**IV. Гамәли-иҗади бирем.**

1. Текстны татар теленә тәрҗемә итегез. **(10 балл)**

Мисал өчен үрнәк бирелә, тик укучы башка сүзләр, синонимнар да файдаланган булырга мөмкин. Иң мөһиме: җөмлә төзелешенә, стиль, фактик һ.б. хаталарга игътибар итәргә кирәк.

*Тычкан баласының йөрәге*

*Кечкенә Тычкан баласы яшәгән, ди. Ул бик бәхетсез булган, чөнки бөтен нәрсәдән курыккан. Ләкин иң нык курыкканы песигә эләгү булган.*

*Тычкан баласы Тылсымчыга барган да аны песигә әйләндерерүен үтенгән.*

*Тылсымчы тычкан баласын кызганган һәм песигә әверелдергән.*

*Ләкин шуннан соң әлеге песи этләрдән курка башлаган.*

*Тылсымчы элеккеге тычкан баласын эткә әверелдергән. Әмма аннан соң ул бүреләрдән курка башлаган. ...* (Әкияттән)

2. Ни өчен әкият шулай дип аталды икән? Әкиятнең ахырын 8 җөмлә ярдәмендә язып бетерегез, үз фикерегезне белдереп, нәтиҗә ясагыз. **(10 балл)** (Тылсымчы аны бүрегә әйләндерә. Аннары ул аучылардан курка башлый һ.б. Нәтиҗәдә, Тылсымчы аны кире тычканга әйләндерә. Нинди генә хайванга әйләндерсә дә тычканның йөрәге шул ук кала.)